A Tanács 858/2004/EK, Euratom rendelete

(2004. április 29.)

a személyzeti szabályzat 56c. cikkében előírt, a különösen nehéz munkakörülmények ellensúlyozására nyújtható különleges juttatások mértékének és feltételeinek meghatározásáról

AZ EURÓPAI UNIÓ TANÁCSA,

tekintettel a legutóbb a 723/2004/EK, Euratom rendelettel [1] módosított, az Európai Közösségek tisztviselőinek személyzeti szabályzatát, valamint egyéb alkalmazottainak alkalmazási feltételeit meghatározó 259/68/EGK, Euratom, ESZAK rendeletre [2] és különösen az említett személyzeti szabályzat 56c. cikkére,

tekintettel a Bizottságnak a személyzeti szabályzati bizottsággal folytatott konzultációt követően benyújtott javaslatára,

mivel:

A Tanács feladata – a Bizottság javaslatára eljárva – a különösen nagy megterhelést jelentő munkakörülmények kompenzálására az egyes tisztviselőknek nyújtható külön juttatások mértékének és feltételeinek meghatározása,

ELFOGADTA EZT A RENDELETET:

1. cikk

A következő cikkekkel összhangban meghatározott külön juttatásokra a különösen nagy megterhelést jelentő munka végzésével megbízott tisztviselők jogosultak.

2. cikk

A juttatásokat pontokban fejezik ki. Egy pont az 1. besorolási fokozatú 1. fizetési fokozatú [3] bérkategóriába tartozó tisztviselő alapilletményének 0,032 %-ával egyenlő. A juttatásokat a tisztviselők díjazására alkalmazandó korrekciós együtthatókkal igazítják ki.

A juttatásokat havonta fizetik ki.

3. cikk

(1) A következő táblázat felsorolja azokat az egyedi munkakörülményeket, amelyek esetén juttatások nyújthatók, valamint a tényleges munka óránkénti pontszámait:

Különös munkafeltételek | A tényleges munkaórákra eső pontok száma az AD és az AST csoportban [4] |

I.Egyéni védelem |

a)Tűz, fertőzés, sugárzás vagy maró hatású anyagok elleni védelmet biztosító, különösen kényelmetlen ruházat: | |

1.Különösen nehéz ruházat | 10 |

2.Tűz elleni, zárt védőruházat | 50 |

3.Más zárt védőruházat | 34 |

4.Zárt rendszerű légzőkészülékkel ellátott védőruházat | 25 |

5.Más, légzőkészülékkel ellátott védőruházat | 20 |

b)Részleges védelem: | |

1.Zárt rendszerű légzőkészülék | 16 |

2.Teljes gázálarc | 10 |

3.Porvédő gázálarc | 6 |

4.Mérgező, fojtó, maró hatású anyagok stb. elleni más védőkészülék | 2 |

5.Kesztyűs manipulátor és telemanipulátor | 2 |

II.Munkavégzés helye |

a)Zárt munkahely | |

Nappali fény nélküli, olyan zárt helyiségben történő munkavégzés, amelyet nagyfeszültségű kábelek vagy magas hőmérsékletű csőhálózat keresztez, és ezek elhelyezkedése olyan zsúfolt, hogy a köztük való közlekedés nehézségeket okoz | 2 |

b)Zajos munkahely | |

Olyan helyiségben történő munkavégzés, ahol az átlagos hangerő meghaladja a 85 decibelt | 2 |

c)Olyan veszélyes helyszíneken történő munkavégzés, ahol feltétlenül szükséges a nehéz védőberendezések használata | |

1.Földalatti átjárók | 2 |

2.A föld felszíne felett 6 méternél magasabb helyeken, kivételes kockázattal járó munkavégzés | 5 |

Ezekben az esetekben a juttatások a kinevezésre jogosult hatóságnak – adott esetben – egy vegyes bizottsággal folytatott konzultációt követően meghozott határozata alapján nyújthatók | |

III.A munka jellege |

a)Bizonyos anyagok kezelése vagy az azokkal történő munkavégzés, olyan feltételek mellett, amelyek a munkát nehezítik (lásd a mellékletben található jegyzéket) | 2 |

b)Robbanóanyagokkal történő munkavégzés tűzszerészként | 5 |

(2) A folyamatos ellenőrzés lehetővé tétele érdekében az (1) bekezdésben meghatározott feltételek mellett végzett munkákról a helyszínen, időrendi sorrendben nyilvántartást kell vezetni. A nyilvántartásnak a fenti táblázatra történő hivatkozással kell részletesen tartalmaznia az elvégzett munkát.

A kinevezésre jogosult hatóság megállapítja az ellenőrzés elvégzésére vonatkozó eljárást; amennyiben a kérdéses munkaórák számát minden hónapban azonosnak lehet tekinteni, a kinevezésre jogosult hatóság eltekinthet a nyilvántartástól.

4. cikk

A 3. cikkben található táblázat I. rovatában meghatározott feltételek mellett elvégzett munka esetében előírt juttatások nem vonhatók össze; ugyanez vonatkozik a táblázat II. és III. rovatában előírtakra.

Az I. és III. rovatban meghatározott feltételek mellett elvégzett munka esetében előírt juttatások sem vonhatók össze.

A fenti bekezdések alkalmazásában, amennyiben ugyanabban az időben több juttatás járna, csak a legmagasabb összegű juttatást fizetik ki.

5. cikk

A műszakpótlékra jogosult tisztviselők kategóriáinak meghatározásáról, valamint annak mértékéről és feltételeiről szóló 300/76/ESZAK, EGK, Euratom rendelet [5] 2. cikkének alkalmazására is figyelemmel, az e rendelet szerint kifizetett juttatások tisztviselőnként havonta nem haladhatják meg az 1500 pontot.

6. cikk

E rendeletet az ideiglenes, a kisegítő, és a szerződéses alkalmazottakra analógia útján kell alkalmazni.

7. cikk

Minden év áprilisában a Bizottság a Tanácsnak jelentést nyújt be az alábbiakról:

- az e rendeletben említett juttatásokban részesülő tisztviselők és egyéb alkalmazottak száma besorolási osztályonként, intézményre és szolgálatteljesítési helyekre lebontva, és a 3. cikkben található táblázatban meghatározott különböző feltételek mellett elvégzett munkaórák száma,

- az e juttatásokkal kapcsolatos kiadások összege.

8. cikk

Az 1799/72/EGK rendelet [6] az e rendelet hatálybalépésének napján hatályát veszti.

9. cikk

Ez a rendelet 2004. május 1-jén lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Luxembourgban, 2004. április 29-én.

a Tanács részéről

az elnök

M. McDowell

[1] HL L 124., 2004.4.27., 1. o.

[2] HL L 56., 1968.3.4., 1. o.

[3] A 2004. május 1-jétől 2006. április 30-ig tartó időszakban: D*1 besorolási fokozat, 1. fizetési fokozat.

[4] A 2004. május 1-jétől 2006. április 30-ig tartó időszakban: A*, B*, C*,D* besorolási osztály

[5] HL L 38., 1976.2.13., 1. o. A legutóbb a 2461/98/EK, ESZAK, Euratom rendelettel (HL L 307., 1998.11.17., 5. o.) módosított rendelet.

[6] HL L 192., 1972.8.22., 1. o.

--------------------------------------------------

MELLÉKLET

A 3. cikkben említett jegyzék

A. Maró és fojtó hatású anyagok

1. Kezelés esetén:

Halogének, hidrohalogén savak (hidrogén-klorid- és hidrogén-fluorid-savak), halogén fluoridok; kénsav, kén-klorid, maró nátrium-karbonát és maró kálium-karbonát, ammónia.

2. Műszaki folyamatokban:

Rozsdamentes acélok és könnyűötvözetek mosásakor és passziválásakor merítéssel vagy mosó, illetve oxidáló vegyszerekkel érintkezve.

B. Mérgező anyagok

1. Kezelés esetén:

Radioaktív anyagok mérgező formái; berillium és vegyületei; arzén és vegyületei; merkúr, vegyületek és amalgámok; ólomtetraetil; cián-hidrogénsav; ciánok és akrilnitril; nitrogén-oxid és nitrogén-dioxid; foszfor és foszfor-éterek; szelén; deutérium-oxid.

2. Műszaki folyamatokban:

Radioaktív anyagok mérgező formáinak gyártásakor, koncentrálásakor és tárolásakor; ólom és ólomantimon- vagy kadmiumantimon-ötvözetek öntésekor, hegesztésekor és ezek megmunkálásakor.

C. Erősen gyúlékony és/vagy robbanékony anyagok

1. Kezelés esetén:

Sűrített gázok: acetilén, oxigén, metán, etán, etilén és nemesgázok; illékony szerves oldószerek, mint például a metil-alkohol, etil-alkohol, dietil-éter, aceton, benzol, tuluol; folyékony fémek, mint például a nátrium vagy a kálium; kén.

2. Műszaki folyamatokban:

Argon hegesztésekor; nagyon piszkos alkatrészek oldószerekkel, mint például triklór-etilénnel történő tisztításakor és zsírtalanításakor; szerves folyadékok, mint például difenil, trifenil, polifenil, Dowtherm, magas forráspontú üledékek körfolyamatokban történő használatakor; paraffin vagy bitumen öntésekor.

D. Szennyezett anyagok

1. Kezelés esetén:

Kadmium-, króm-, nikkel-, bizmut-, bárium-, vanádium-, mangánvegyületek por formában történő feldolgozásakor; porított vas-oxid.

2. Műszaki folyamatokban:

Grafit feldolgozásakor; szivattyúk és motorok, mint például vákuumszivattyúk, folyadékkeringető szivattyúk, légnyomáscsökkentő szivattyúk, sűrített levegő generátorok kenésekor és töltéselvezetésekor; különleges anyagokkal történő fényesítéskor; fémsalak kezelésekor.

E mellékletet a Tanács a tudományos és műszaki fejlődés figyelembevételével a Bizottság javaslatára módosítja.

--------------------------------------------------